A4-0235/98

Ψήφισμα σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο όσον αφορά την εφαρμογή των οδηγιών 75/439/ΕΟΚ, 75/442/ΕΟΚ, 78/319/ΕΟΚ και 86/278/ΕΟΚ σχετικά με τη διαχείριση αποβλήτων (COM(97)0023 - C4-0368/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0023 - C4-0368/97),

- έχοντας υπόψη το άρθρο 5 της Συνθήκης ΕΚ,

- έχοντας υπόψη τα προηγούμενα ψηφίσματά του της 8ης Απριλίου 1992 σχετικά με την εφαρμογή του κοινοτικού δικαίου στον τομέα του περιβάλλοντος ((ΕΕ C 125 της 18.5.1992, σελ. 122.)) και της 14ης Μαΐου 1997 σχετικά με την ανακοίνωση της Επιτροπής σχετικά με την εφαρμογή της κοινοτικής νομοθεσίας στον τομέα του περιβάλλοντος ((ΕΕ C 167 της 2.6.1997, σελ. 92.))

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Προστασίας των Καταναλωτών (A4-0235/98),

Α. έχοντας υπόψη τη δέσμευσή του σε ό,τι αφορά τη βιώσιμη ανάπτυξη ως πρωτεύοντα στόχο της Ευρωπαϊκής Ένωσης,

Β. εκτιμώντας ότι η αποτελεσματική εφαρμογή του κοινοτικού δικαίου στον τομέα του περιβάλλοντος αποτελεί θεμελιώδη προϋπόθεση για την επίτευξη της βιώσιμης ανάπτυξης,

Γ. εκτιμώντας ότι μια διαχείριση αποβλήτων που σέβεται το περιβάλλον και μια αξιόλογη μείωση του όγκου των αποβλήτων αποτελούν απαραίτητες προϋποθέσεις για μια βιώσιμη οικονομική πολιτική η οποία σέβεται το περιβάλλον,

1. αποδοκιμάζει το γεγονός ότι κανένα κράτος μέλος δεν έχει μεταφέρει μέχρι σήμερα στη νομοθεσία του τον επονομαζόμενο Ευρωπαϊκό Κατάλογο Στερεών Αποβλήτων (ΕΚΣΑ), με συνέπεια να συνεχίζει κάθε κράτος μέλος να αντιλαμβάνεται διαφορετικά τις έννοιες «βιομηχανικά απόβλητα», «τελικά απόβλητα», «ανακυκλωμένες πρώτες ύλες» και «ειδικά απόβλητα»[semigr ]

2. καταδικάζει τις παραλείψεις και την έλλειψη ζήλου για τη μεταφορά, εφαρμογή και εκτέλεση από τα κράτη μέλη των διατάξεων των οδηγιών:

- 75/442/ΕΟΚ ((ΕΕ L 194 της 25.7.1975, σελ. 39)), όπως τροποποιήθηκε από την οδηγία 91/156/ΕΟΚ, της 18ης Μαρτίου 1991 σχετικά με τα στερεά απόβλητα ((ΕΕ L 78 της 26.3.1991, σελ. 32)),

- 78/319/ΕΟΚ ((ΕΕ L 84 της 31.3.1978, σελ. 43)), όπως τροποποιήθηκε από την οδηγία 91/689/ΕΟΚ, της 12ης Δεκεμβρίου 1991, σχετικά με τα τοξικά και επικίνδυνα απόβλητα ((ΕΕ L 377 της 31.12.1991, σελ. 20)),

- 75/439/ΕΟΚ ((ΕΕ L 194 της 25.7.1975, σελ. 23)), όπως τροποποιήθηκε από την οδηγία 87/101/ΕΟΚ, της 22ας Δεκεμβρίου 1986, σχετικά με τη διάθεση των χρησιμοποιημένων ορυκτελαίων ((ΕΕ L 42 της 12.2.1987, σελ. 43)),

- 86/278/ΕΟΚ της 12ης Ιουνίου 1986, σχετικά με την προστασία του περιβάλλοντος, και ειδικόερα του εδάφους, με τη χρησιμοποίηση της ιλύος καθαρισμού λυμάτων στη γεωργία ((ΕΕ L 181 της 4.7.1986, σελ. 6))[semigr ]

3. θεωρεί ότι έφθασε η στιγμή να ρυθμισθεί πανευρωπαϊκά με κανονισμό ο ορισμός των αποβλήτων[semigr ]

4. ζητεί από τα κράτη μέλη

α) όπως, σύμφωνα με τις διατάξεις της παραγράφου 1 του άρθρου 3 της οδηγίας 75/439/ΕΟΚ, όπως τροποποιήθηκε από την οδηγία 87/101/ΕΟΚ σχετικά με τη διαχείριση των χρησιμοποιημένων ορυκτελαίων, να δώσουν επιτέλους προτεραιότητα στην επανεπεξεργασία των χρησιμοποιημένων ορυκτελαίων και όχι στην καύση τους, λαμβάνοντας υπόψη ότι το 90% των χρησιμοποιημένων ορυκτελαίων μπορούν να ανακυκλωθούν[semigr ]

β) όπως διαβιβάσουν στην Επιτροπή, τουλάχιστον για την περίοδο 1995-1997, τις ακόλουθες εκθέσεις σύμφωνα με το άρθρο 5 της οδηγίας 91/692/ΕΟΚ της 23ης Δεκεμβρίου 1991 σχετικά με την τυποποίηση και εναρμόνιση των εκθέσεων για το περιβάλλον ((ΕΕ L 377 της 31.12.1991, σελ. 48)):

i) την έκθεση που προβλέπεται στο άρθρο 16 και στο Παράρτημα VΙ της οδηγίας 91/156/ΕΟΚ και στο άρθρο 12 της Οδηγίας 75/442/ΕΟΚ,

ii) την έκθεση που προβλέπεται στην παράγραφο 2 του άρθρου 8 της οδηγίας 91/689/ΕΟΚ,

iii) την έκθεση που προβλέπεται στο άρθρο 18 της Οδηγίας 75/439/ΕΟΚ στην εκδοχή της οδηγίας 87/101/ΕΟΚ,

iv) την έκθεση που προβλέπεται στο άρθρο 17 της οδηγίας 86/278/ΕΟΚ,

οι οποίες αποδεικνύονται απαραίτητες προκειμένου να ελεγχθεί η εφαρμογή του κοινοτικού δικαίου στον τομέα της διαχείρισης αποβλήτων[semigr ]

5. διαπιστώνει ότι η Επιτροπή, εξ αιτίας αυτών των σοβαρών παραλείψεων των κρατών μελών, δεν είναι σε θέση να ανταποκριθεί στα καθήκοντά της ως θεματοφύλακα των Συνθηκών και του κοινοτικού δικαίου που της έχουν ανατεθεί δυνάμει του άρθρου 155 της Συνθήκης (ΕΚ)[semigr ]

6. διατυπώνει την ικανοποίησή του για το γεγονός ότι η Επιτροπή κίνησε, στις 15 Οκτωβρίου 1997, τη διαδικασία επί παραβάσει κατά τριών κρατών μελών που απείχαν από το να εγκρίνουν και/ή να κοινοποιήσουν στην Επιτροπή σχέδια διάθεσης των αποβλήτων σύμφωνα με το άρθρο 7 της οδηγίας 75/442/ΕΟΚ[semigr ] χαιρετίζει την κίνηση της διαδικασίας επί παραβάσει, εκ μέρους της Επιτροπής, εναντίον τριών κρατών μελών για μη μεταφορά της οδηγίας 75/439/ΕΟΚ, τροποποιηθείσα από την οδηγία 87/101/ΕΟΚ, σχετικά με τη διαχείριση χρησιμοποιημένων ορυκτελαίων[semigr ]

7. ζητεί από την Επιτροπή:

α) όπως προτείνει φορολογικά κίνητρα για την ανάκτηση των χρησιμοποιημένων ορυκτελαίων στο πλαίσιο της προσεχούς τροποποίησης της οδηγίας 75/439/ΕΟΚ,

β) όπως επιδιώξει συστηματικότερα την αυτόματη κίνηση της διαδικασίας επί παραβάσει κατά των κρατών μελών που παρέλειψαν να συμμορφωθούν προς όλες και προς κάθε μία των διατάξεων των οδηγιών, κατά τρόπον ώστε να μη χρειάζεται η Επιτροπή να λαμβάνει κάθε φορά σχετική πολιτική απόφαση,

γ) και από το Συμβούλιο όπως, κατά την προσεχή αναθεώρηση του Κανονισμού (ΕΟΚ) του Συμβουλίου 1210/90 σχετικά με την Ευρωπαϊκή Υπηρεσία Περιβάλλοντος και τα ευρωπαϊκά δίκτυα πληροφόρησης και παρακολούθησης στον τομέα του περιβάλλοντος ((ΕΕ L 120 της 11.5.1990, σελ. 1.)), υιοθετήσει τις σχετικές τροπολογίες του Ευρωπαϊκού Κοινοβουλίου της 18ης Φεβρουαρίου 1998 ((ΕΕ C 80 της 16.3.1998, σελ. 134.)) που έχουν ως στόχο να δώσουν τη δυνατότητα στην Ευρωπαϊκή Υπηρεσία Περιβάλλοντος

i) να συσχετίσει δεδομένα και πληροφορίες σχετικά με το στάδιο εφαρμογής της κοινοτικής νομοθεσίας για τη διαχείριση των στερεών αποβλήτων στα κράτη μέλη,

ii) να εντατικοποιήσει τη συνεργασία της με το δίκτυο IMPEL και να υποστηρίξει τις εργασίες του[semigr ]

δ) να του διαβιβάζει ανά τετράμηνο κατάλογο των υποθέσεων επί παραβάσει που εκκρεμούν ενώπιον του Δικαστηρίου εναντίον κρατών μελών, κατάλογο των αποφάσεων επί υποθέσεων επί των οποίων απεφάνθη ήδη το Δικαστήριο και κατάλογο των προστίμων που επέβαλε το Δικαστήριο,

ε) να συνδεθεί η χρηματοδοτική στήριξη για τη διαχείριση αποβλήτων στις υποψήφιες χώρες με τις τρέχουσες απαιτήσεις στην ΕΕ όσον αφορά τα απόβλητα[semigr ]

8. ζητεί για μία ακόμη φορά από την Επιτροπή και το Συμβούλιο να κωδικοποιήσουν το κοινοτικό δίκαιο στον τομέα του περιβάλλοντος με σκοπό να βελτιωθεί η συνοχή και η διαφάνειά του[semigr ]

9. επισύρει την προσοχή των κρατών μελών στην αξιοπιστία της Ευρωπαϊκής Ένωσης κυρίως όσον αφορά τα υποψήφια κράτη μέλη, η οποία εξαρτάται σε μεγάλο βαθμό από τον τρόπο με τον οποίο μεταφέρεται η νομοθεσία της στις εθνικές νομοθεσίες και το βαθμό εφαρμογής της[semigr ]

10. εκφράζει την πρόθεσή του όπως, σε περιπτώση κατάφωρης παραβίασης της κοινοτικής νομοθεσίας για τα απόβλητα, να προσκαλεί τον υπεύθυνο υπουργό του σχετικού κράτους μέλους προκειμένου να παρακολουθήσει συνεδρίαση της Επιτροπής Περιβάλλοντος και να εξηγήσει την πολιτική του[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα κοινοβούλια και τις κυβερνήσεις των κρατών μελών.